b"\n_START_ARTICLE_\nNorth American Soccer League\n_START_SECTION_\nHist\xc3\xb2ria\n_START_PARAGRAPH_\nL'any 1967 s'iniciaren dues lligues professionals de futbol als Estats Units: la sancionada per la FIFA United Soccer Association i la no sancionada National Professional Soccer League. Aquesta darrera tenia un contracte amb la cadena televisiva CBS per\xc3\xb2 les audi\xc3\xa8ncies eren molt baixes i el contracte finalitz\xc3\xa0. Aleshores, les duels lligues s'uniren el 1968 i formaren la North American Soccer League (NASL)._NEWLINE_La lliga dur\xc3\xa0 fins al 1984, any en qu\xc3\xa8 cess\xc3\xa0 les operacions. Alguns equips de la lliga (Chicago, Minnesota, New York, i San Diego) s'uniren a la Major Indoor Soccer League la temporada 1984-85. La mateixa NASL organitz\xc3\xa0 una lliga indoor soccer del 1979-80 al 1981-82 i el 1983-84._NEWLINE_L'equip m\xc3\xa9s destacat de la competici\xc3\xb3 fou el New York Cosmos, que port\xc3\xa0 fins a 40.000 seguidors per partit quan al club jugaven les s\xc3\xbaper estrelles Pel\xc3\xa9 (Brasil) i Franz Beckenbauer (Alemanya). _NEWLINE_Amb l'objectiu de fer l'esport m\xc3\xa9s interessant per als nord-americans, la lliga va introduir alguns canvis, com foren un rellotge amb el compte enrere del temps de partit, una l\xc3\xadnia de 35 iardes pel fora de joc (en comptes de la l\xc3\xadnia de mig del camp) o el llan\xc3\xa7ament de penals per decidir un partit que hagu\xc3\xa9s acabat en empat._NEWLINE_La NASL va ser relativament un \xc3\xa8xit, arribant fins i tot a tenir 24 equips i el m\xc3\xadtic equip New York Cosmos, per\xc3\xb2 eventualment va ser dissolta el 1985 per culpa d'una forta crisi econ\xc3\xb2mica com a resultat d'una mala gesti\xc3\xb3 que va provocar un gran deute. La NASL no tenia estadis propis, llogava estadis de futbol americ\xc3\xa0 i la majoria dels jugadors eren estrangers i cars que no connectaven amb el p\xc3\xbablic americ\xc3\xa0."